CELEX: C2005/257/09
Language: fi
Date: 2005-10-15 00:00:00
Title: Asia C-319/05: Euroopan yhteisöjen komission 19.8.2005 Saksan liittotasavaltaa vastaan nostama kanne

15.10.2005   
            
            
               FI
            
            
               Euroopan unionin virallinen lehti
            
            
               C 257/5
            
         Euroopan yhteisöjen komission 19.8.2005 Saksan liittotasavaltaa vastaan nostama kanne
   (Asia C-319/05)
   (2005/C 257/09)
   oikeudenkäyntikieli: saksa
   Euroopan yhteisöjen komissio on nostanut 19.8.2005 Euroopan yhteisöjen tuomioistuimessa kanteen Saksan liittotasavaltaa vastaan. Kantajan asiamiehinä ovat Bruno Stromsky ja Bernhard Schima, prosessiosoite Luxemburgissa.
   Euroopan yhteisöjen komissio vaatii yhteisöjen tuomioistuinta
   
               1)
            
            
               toteamaan, että koska Saksan liittotasavalta ei ole noudattanut EY 28 ja 30 artiklan mukaisia velvoitteitaan, kun se luokittelee kapseleina olevan valkosipulivalmisteen lääkkeeksi, vaikka tämä ei täytä lääkkeen määritelmää, ja
            
         
               2)
            
            
               velvoittamaan Saksan liittotasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komission moitteiden kohteena on se, että Saksan viranomaiset luokittelevat kapseleina olevan valkosipulivalmisteen lääkkeeksi.
   Komission mielestä kyseinen tuote ei ole lääke. Valkosipuli on laajalti käytetty elintarvike. Kauppaa valkosipulilla ei rajoiteta terveyden suojaamiseksi. Tuote ei ole määritelmän mukaan lääke, koska sitä ei määrätä tai suositella sairauden parantamiseen tai ehkäisemiseen eikä se muutenkaan ole lääkkeenomainen.
   Kyseessä ei myöskään toiminnallisesti ole lääke. Valkosipulin vähäinen verisuonten kalkkeutumista estävä vaikutus ei tee tuotteesta lääkettä. Tällainen vaikutus voidaan nimittäin ensinnäkin saavuttaa eri muodoissa olevalla elintarvikkeella valkosipuli. Toiseksi muutkin elintarvikkeet, kuten erilaiset kalalajit, voivat estää verisuonten kalkkeutumista. Kolmanneksi eri elintarvikkeet aivan yleisesti vähentävät eri sairauksien riskiä (tomaatit, parsakaali, kaakao jne.). Komission mukaan tällainen terveyttä edistävä vaikutus ei voi johtaa siihen, että ne luokitellaan lääkkeiksi.
   Myöskään riskit, joita valkosipulin nauttimisesta tietyissä tilanteissa saattaa aiheutua, eivät oikeuta luokittelemaan kiistanalaista tuotetta lääkkeeksi. Näitä riskejä vastaan voidaan toimia lievemmin keinoin.
   Kyseessä oleva tuote ei näin ollen ole yhteisön oikeudessa tarkoitettu lääke. Sen luokittelu Saksassa lääkkeeksi estää tavaroiden vapaata liikkuvuutta. Ei ole ilmeistä, että tämä este on perusteltavissa kansanterveyden suojelulla.